DECRETO 9/2006, do 19 de xaneiro, polo que se modifican os estatutos da sociedade pública Autoestrada Alto de Santo Domingo-Ourense, S.A.
CONSELLERÍA DE ECONOMÍA E FACENDA — III. OUTRAS DISPOSICIÓNS — 01/02/2006

A sociedade pública Autoestrada Alto de Santo Domingo-Ourense, S.A., foi creada polo Decreto 254/2003, do 24 de abril, en cumprimento do disposto na disposición adicional sétima da Lei 6/2002, do 27 de decembro, de orzamentos xerais da Comunidade Autónoma de Galicia para o ano 2003, que autorizaba á Xunta de Galicia a constituír unha sociedade pública autonómica das previstas no artigo 12 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, participada integramente pola Sociedade Pública de Investimentos de Galicia, S.A., coa finalidade de construír e, de ser o caso, explotar as obras da autoestrada Santiago de Compostela-Ourense, treito alto de Santo Domingo-A52 (Ourense).
Nestes momentos, co obxecto de acometer os investimentos necesarios para finalizar as obras que constitúen o obxecto social, é preciso levar a cabo unha ampliación de capital por importe de cinco millóns de euros. Esta ampliación do capital social realizarase mediante a emisión de 5.000 accións nominativas de 1.000 A de valor nominal cada unha, pertencentes á mesma serie que as 6.000 accións xa existentes.
Como consecuencia do acordo de ampliación do capital social adoptado pola Xunta Xeral da Sociedade o día 22 de decembro de 2005, unha vez subscritas e desembolsadas as accións, procede modificar os artigos 6º e 7º dos estatutos sociais.
En consecuencia, de conformidade co disposto no artigo 34.5º da Lei 1/1983, do 22 de febreiro, reguladora da Xunta e do seu presidente, así como no artigo 111.2º do Regulamento para a execución da Lei do patrimonio da Comunidade Autónoma galega, aprobado polo Decreto 50/1989, do 9 de marzo, e co artigo 25 da Lei 4/1994, do 14 de setembro, de estradas de Galicia, de acordo igualmente co Real decreto lexislativo 1564/1989, do 22 de decembro, polo que se aproba o texto refundido da Lei de sociedades anónimas, por proposta do conselleiro de Economía e Facenda e logo de deliberación do Consello da Xunta de Galicia, na súa reunión do día dezanove de xaneiro de dous mil seis,
DISPOÑO:
Artigo único.
Modifícanse os artigos 6º e 7º dos estatutos da sociedade pública Autoestrada Alto de Santo Domin
go-Ourense, S.A., aprobados polo Decreto 254/2003, do 24 de abril, que pasarán a ter a seguinte redacción:
«Artigo 6º.-Capital social.
O capital social é de once millóns de euros (11.000.000 A).
En todo caso, o capital da sociedade incrementarase na cifra necesaria para que se se produce un investimento maior que o total previsto para a construción da autoestrada que constitúe o obxecto social, se manteña a porcentaxe do 10% do capital social respecto ao investimento total; e igualmente deberá ampliarse se se producen perdas que deixen reducido o patrimonio a unha cantidade inferior á metade do dito capital social, co fin de evitar a disolución prevista no artigo 260, punto 4º do texto refundido da Lei de sociedades anónimas.
Artigo 7º.-Accións. Desembolso.
O capital social está representado por once mil (11.000) accións nominativas, de mil euros (1.000 A) de valor nominal cada unha, numeradas correlativamente da 1 á 11.000 ambas as dúas inclusive, totalmente subscritas e desembolsadas».
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dezanove de xaneiro de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda